రోషన్ మహనామా

1966, మే 31న జన్మించిన రోషన్ మహనామా (Roshan Siriwardene Mahanama) శ్రీలంకకు చెందిన మాజీ క్రికెట్ క్రీడాకారుడు, మ్యాచ్ రెఫరీ.

టెస్ట్ క్రికెట్ గాణాంకాల ప్రకారం మహనామా సగటు 30 పరుగుల కంటే తక్కువగా ఉన్ననూ, శతకాలు 4 మాత్రమే ఉన్ననూ అత్యధిక వ్యక్తిగత స్కోరు 225 పరుగులు సాధించిన కొలంబో టెస్టులో సనత్ జయసూర్యతో కలిసి రెండో వికెట్టుకు ప్రపంచ రికార్డు భాగస్వామ్యం నెలకొల్పినాడు. భారత్ పై జరిగిన టెస్ట్ మ్యాచ్‌లో వీరిరువురు కలిసి 576 పరుగులు రెండో వికెట్టుకు జోడించి 63 సంవత్సరాలుగా కొనసాగుతున్న రికార్డును తిరగరాశారు.

టెస్ట్ గణాంకాలు
కొలంబోలో తొలి టెస్టు 1986లో పాకిస్తాన్ పై ఆడినప్పటినుంచి చివరి టెస్ట్ మ్యాచ్ 1998లో దక్షిణాఫ్రికాపై సెంచూరియన్‌లో ఆడేవరకు రోషన్ మహనామా మొత్తం 52 టెస్టుమ్యాచ్‌లలో 89 ఇన్నింగ్సులు ఆడి 29.27 సగటుతో 4 సెంచరీలు, 11 అర్థసెంచరీలతో 2576 పరుగులు సాధించాడు. టెస్ట్ క్రికెట్‌లో అతని అత్యధిక స్కోరు కొలంబోలో సాధించిన 225 పరుగులు. టెస్టులలో రెండు సిక్సర్లు సాధించాడు.

వన్డే గణాంకాలు
మహనామా 213 వన్డేలలో శ్రీలంక జట్టుకి ప్రాతినిధ్యం వహించి 29.49 సగటుతో 5162 పరుగులు సాధించాడు. అందులో 4 సెంచరీలు, 35 అర్థసెంచరీలు ఉన్నాయి. వన్డేలలో అతడి అత్యధిక స్కోరు 119 (నాటౌట్).

ప్రపంచ కప్ క్రికెట్
మహనామా మొదటిసారి 1987 ప్రపంచ కప్ పోటీలలో ప్రాతినిధ్యం వహించి ఆ తరువాత 1992 లోనూ, శ్రీలంక విశ్వవిజేతగా నిలిచిన 1996లో, చివరిసారిగా 1999లో పాల్గొన్నాడు.

బయటి లింకులు
 క్రికెట్ ఇన్ఫో మహనామా ప్రఫైల్

1966 జననాలు
శ్రీలంక క్రికెట్ క్రీడాకారులు
శ్రీలంక టెస్ట్ క్రికెట్ క్రీడాకారులు
శ్రీలంక వన్డే క్రికెట్ క్రీడాకారులు
జీవిస్తున్న ప్రజలు